डोलोमाइट खदान के खिलाफ ग्रामीण खोलेंगे मोर्चा
भास्कर न्यूज | जांजगीर-चांपा
जैजैपुर विकासखंड के गांव छितापड़रिया में डोलोमाइट पत्थर खदान खुला है। यहां गांव के लोगों को रोजगार नहीं मिलने से ग्रामीणों में नाराजगी है। खदान में काम की मांग को लेकर ग्रामीणों द्वारा 2 जनवरी को जिला मुख्यालय में रैली निकालकर धरना प्रदर्शन किया जाएगा। सोमवार को कलेक्टोरेट पहुंचकर ग्रामीणों ने इस संबंध में ज्ञापन सौंपा है।
ग्रामीणों ने नौकरी की मांग करने पर धमकाने की शिकायत भी कलेक्टर से की है। सरपंच के नेतृत्व में शिकायत करने पहुंचे ग्रामीणों के अनुसार छिता पड़रिया में मृत्युंजय सिंह का लगभग 10 एकड़ जमीन में डोलोमाइट पत्थर खदान खुला है। जिसमें उसके अधिकृत ठेकेदार की कंपनी गुरूश्री मिनरल्स द्वारा डोलोमाइट पत्थर का उत्खनन कार्य कराया जा रहा है। ठेका कंपनी गुरूश्री मिनरल्स द्वार भारी भरकम मशीनों से पत्थर उत्खनन कराया जा रहा है। गांव के बेरोजगारों को नाममात्र का काम दिया गया है। जबकि इस खदान में 100 लोगों को लगातार रोजगार मिल सकता है। सरपंच संतोष सिंह सिदार और उपसरपंच रवि चौहान का कहना है कि ग्रामीणों द्वारा काम मांगने पर उल्टा उन्हें डराया धमकाया जा रहा है। जिससे ग्रामीण दहशत में हैं। कलेक्टोरेट पहुंचकर पत्थर खदान में मशीनीकरण को बंद कर स्थानीय लोगों को रोजगार देने और गुंडागर्दी करने वालों की गिरफ्तारी की मांग का ज्ञापन कलेक्टर को सौंपा गया है। अपनी मांगों को लेकर सरपंच के नेतृत्व में ग्रामीण 2 जनवरी को जिला मुख्यालय रेलवे स्टेशन से कलेक्टाेरेट तक रैली निकालेंगे। इसके बाद कलेक्टोरेट परिसर में धरना प्रदर्शन किया जाएगा। ज्ञापन सौंपने वालों में कामरेड अनिल शर्मा, चंदाम खूंटे, राजाराम यादव, रामप्रसाद कांत सहित ग्रामीण शामिल थे।
hin_Deva bho_Deva hin_Deva hin_Deva